Ľ. Vážny, poslanec: (2005-02-04):
Po prvé, v článku 1 v § 2 sa za odsek 2 vkladajú nové odseky 3 a 4, ktoré znejú, odsek 3, nelegálna práca je aj práca, ktorú vykonáva fyzická osoba pre právnickú osobu alebo fyzickú osobu, ktorá je podnikateľom a nemá s právnickou osobou alebo s fyzickou osobou, ktorá je podnikateľom, založený právny vzťah podľa osobitného predpisu, odkaz na osobitný predpis, štvrtý odsek, nelegálne zamestnávanie je aj zamestnávanie právnickou osobou alebo fyzickou osobou, ktorá je podnikateľom, ak využíva prácu fyzickej osoby a nemá s ňou založený právny vzťah podľa osobitných predpisov, zase odkaz na poznámku, doterajší odsek 3 sa označuje ako odsek 5, poznámka pod čiarou k odkazu znie, napríklad Obchodný zákonník, respektíve môže byť aj Občiansky zákonník. Odôvodnenie tohto bodu je to, že vzhľadom na to, že navrhovaná právna úprava nepokrýva prípadnú nelegálnu prácu vykonávanú mimo pracovnoprávnych vzťahov alebo obdobných právnych vzťahov, sa navrhuje, aby sa právna úprava rozšírila aj o iné právne vzťahy uzatvorené na základe iných právnych noriem ako len Zákonníka práca, menovite tým myslíme dohody o vykonaní práce, takisto nelegálna práca vykonávaná formou služby na základe mandátnej zmluvy alebo na základe zmluvy o dielo a rôzne iné, iné uzatvorené alebo neuzatvorené nelegálne vzťahy. Po druhé, k článku 5, v článku 5 sa za bod 2 dopĺňa nový bod 3, ktorý znie: bod 3, v § 29, odsek 2 sa za písmeno f) dopĺňa nové písmeno g), ktoré znie: g) písmeno, i potvrdením príslušného inšpektorátu prácu alebo rovnocenným dokladom vydaným správnym orgánom v krajine svojho sídla. Odôvodnenie. Doplnenie preukazovania podmienky zákazu nelegálnej práce v dikcii platného zákona o verejnom obstarávaní, dikcia zákona o verejnom obstarávaní je taká, že keď sa podnikateľ uchádza o verejnú zákazku či už formou verejnej súťaže, užšej súťaže alebo inej formy verejného obstarávania, musí preukázať, že nemá nedoplatky voči daňovému úradu, Sociálnej poisťovni a tak ďalej a to, že nemá takéto nedoplatky, sa v ďalšom preukazuje potvrdením príslušného daňového úradu, potvrdením príslušného úradu Sociálnej poisťovne a tým, že zavedieme tam podľa predkladanej novely ustanovenie, že podnikateľ je vtedy prijateľný na získanie verejnej zákazky, je to jedna z podmienok účasti tohto podnikateľa iba vtedy, ak nevykonáva nelegálnu prácu, respektíve nezamestnáva v rozpore so zákonom o nelegálnej práci, a nemáme tam riešené, ako sa táto skutočnosť preukazuje, čiže ambíciou tohto bodu 2 je doriešenie aj tohto chýbajúceho ustanovenia, to znamená, že príslušný inšpektorát práce by mal vydať podnikateľovi potvrdenie o tom, že nevykonáva nelegálnu prácu. Je tam, trošku s pánom predkladateľom, s pánom ministrom sme sa teraz bavili, že je tam trošku problém, pretože inú evidenciu má daňový úrad, inú evidencie má Sociálna poisťovňa k určitému času a, samozrejme, inšpektorát nemôže plošne kontrolovať nelegálnu prácu u všetkých, to znamená, ak sa prijme toto ustanovenie, bude musieť inšpektorát vydávať potvrdenie o tom, že neeviduje u takéhoto uchádzača, u podnikateľa nelegálnu prácu, a minimálne však prijatím takéhoto ustanovenia postihneme jednoznačne tých, u ktorých inšpektor práce zistil, že vykonávajú nelegálnu prácu a nebude mu môcť vydané byť potvrdenie, o tom že spĺňa podmienky účasti vo verejnej súťaži. Žiadam pána spravodajcu, aby sme o týchto dvoch bodoch, ktoré som predložil, hlasovali osobitne. Ďakujem za pozornosť.